ກະຊວງຕ່າງປະເທດ ສຫລ ກ່າວວ່າ ມີຂໍ້ມູນ ລັບສຸດຍອດ ຢູ່ໃນບາງສ່ວນ ຂອງອີແມລ ທ່ານນາງຄລິນຕັນ
ອີແມລເຫລົ່ານີ້ ຈະບໍ່ມີການເປີດເຜີຍ ແລະຂໍ້ມູນ ບໍ່ໄດ້ຖືກຈັດວ່າ ເປັນຄວາມລັບ ໃນເວລາທີ່ສົ່ງອອກ ແຕ່ໄດ້ຖືກຍົກລະດັບ ໂດຍປະຊາຄົມສືບລັບ.
ກະຊວງການຕ່າງປະເທດສະຫະລັດ ກ່າວວ່າ ເຄື່ອງເຊີເວີ ທີ່ບໍ່ມີ ການຄ້ຳປະກັນຄວາມປອດໄພທີ່ເຮືອນຂອງອະດີດລັດຖະມົນຕີ ການຕ່າງປະເທດສະຫະລັດ ທ່ານນາງ Hillary Clinton ແມ່ນ ບັນຈຸອີແມລຫຼາຍສະບັບທີ່ເປັນຄວາມລັບສຸດຍອດແລະກ່າວວ່າ ອີແມລເຫລົ່ານັ້ນຈະບໍ່ຖືກເປີດເຜີຍໃຫ້ປະຊາຊົນຮູ້ ທ່ານ John Kirby ໂຄສົກກະຊວງການຕ່າງປະເທດ ກ່າວໃນວັນ ສຸກວານນີ້ວ່າ ເອກກະສານເຫຼົ່ານີ້ແມ່ນຮວມທັງ 7 ຕ່ອງໂສ້ອີແມລ ທີ່ປະກອບດ້ວຍ 37 ໜ້າ ທ່ານເວົ້າວ່າ ອີແມລເຫລົ່ານັ້ນຈະບໍ່ຖືກ ເປີດເຜີຍໃຫ້ສາທາລະນະຊົນຮູ້ ພ້ອມກັບອີແມລອື່ນໆ ຈາກຫ້ອງ ເກັບເອກກະສານຂອງທ່ານນາງ Clinton ທ່ານ Kirby ກ່າວວ່າ ເອກກະສານເຫຼົ່ານີ້ບໍ່ໄດ້ຖືກລະບຸວ່າເປັນເອກກະສານລັບໃນເວລາ ທີ່ຖືກສົ່ງອອກໄປ ແຕ່ໄດ້ຖືກຍົກລະດັບຂຶ້ນມາໃນເວລານີ້ຕາມການຮ້ອງຂໍຂອງປະຊາຄົມ ສືບລັບ ການເຄື່ອນໄຫວດັ່ງກ່າວນີ້ມີຂຶ້ນພຽງສາມມື້ກ່ອນການປະຊຸມຄັດເລືອກຜູ້ຕາງໜ້າຂອງພັກ ທີ່ລັດໄອໂອວາຊຶ່ງເປັນບ່ອນທຳອິດທີ່ປະຊາຊົນຈະໄດ້ປ່ອນບັດລົງຄະແນນສຽງເພື່ອແຕ່ງ ຕັ້ງຜູ້ຕາງໜ້າຂອງພັກເຂົ້າແຂ່ງຂັນເອົາຕຳແໜ່ງປະທານາທິບໍດີຄົນຕໍ່ໄປ ທ່ານນາງ Clin- ton ແມ່ນມີຄະແນນສຽງນຳໜ້າ ໃນການທີ່ຈະຖືກແຕ່ງຕັ້ງ ເປັນຜູ້ຕາງໜ້າ ຂອງພັກເດໂມ ແຄຣັດ ແຕ່ກຳລັງປະເຊີນໜ້າກັບການແຂ່ງຂັນທີ່ມີຄະແນນສຽງໃກ້ຄຽງກັນຫຼາຍຂຶ້ນທີ່ລັດ ໄອໂອວາ ຫ້ອງການໂຄສະນາຫາສຽງຂອງທ່ານນາງ Clinton ໃນວັນສຸກວານນີ້ ທວງໃຫ້ເປີດເຜີຍອີ ແມລເຫລົ່ານີ້ ໂດຍທັງໝົດ ຖະແຫລງຂ່າວຂອງຫ້ອງການໂຄສະນາຫາສຽງກ່າວວ່າ ການ ເຄື່ອນໄຫວດັ່ງກ່າວແມ່ນຕົວຢ່າງອັນນຶ່ງຂອງການຕໍ່ສູ້ກັນພາຍໃນລະບົບລັດຖະການແລະ ການຈັດເປັນເອກກະສານລັບແບບຄວບຄຸມບໍ່ໄດ້ ທ່ານນາງ Clinton ໄດ້ຕົກເປັນຈຸດສູນກາງກ່ຽວກັບບັນຫາໂຕ້ຖຽງຢ່າງແຮງນັບຕັ້ງແຕ່ໄດ້ ມີການຄົ້ນພົບວ່າ ທ່ານນາງໄດ້ໃຊ້ບັນຊີອີແມລສ່ວນຕົວ ເຮັດທຸລະກິດຂອງທາງການ ໃນຂະນະທີ່ຮັບໜ້າທີ່ເປັນລັດຖະມົນຕີການຕ່າງປະເທດສະຫະລັດ